**บทที่ 1**

**บทนำ**

**ภูมิหลัง**

กระแสการเปลี่ยนแปลงทางสังคมที่เกิดขึ้นรวดเร็วของโลกยุคโลกาภิวัตน์ ส่งผลกระทบ ทั้งด้านบวกและด้านลบ ไม่ว่าจะเป็นทางด้านเศรษฐกิจ สังคม วัฒนธรรม การเมืองและเทคโนโลยี ดังที่ ณรงค์ฤทธิ์ สุมาลี (2550 : 28) ได้แสดงทัศนะถึงผลกระทบในลักษณะ การปฎิสัมพันธ์แลกเปลี่ยน สอดคล้องกลมกลืน ครอบงำและต่อต้านโลกยุค “เสรีนิยมใหม่” คือ แนวคิดที่มีอิทธิพลและส่งผลกระทบต่อชีวิตมนุษย์ทั้งในระดับโครงสร้างและระดับปัจเจกบุคคล ทะลุทะลวงข้ามพรมแดนชนชั้น เชื้อชาติ เพศ ช่วงวัย ศาสนา การเมือง สังคมและวัฒนธรรม เพราะ “เสรีนิยมใหม่” เป็นระบบที่ขับเคลื่อนความสัมพันธ์ของมนุษย์ บนกลไกอำนาจของเศรษฐกิจทุนนิยมเสรี ระบบตลาด การขาย และการบริโภค ซึ่งได้เปลี่ยนวิธีคิดและวิธีปฏิบัติของผู้คนให้เป็นไปในทางเศรษฐกิจและการแลกเปลี่ยนมูลค่าเชิงวัตถุ ในด้านมิติทางสังคมและวัฒนธรรมนั้น สุริชัย หวันแก้ว (2550 : 48) ได้แสดงทัศนะว่า จริยธรรมแบบทุนนิยมเสรีได้สร้างอันตรายที่ซ่อนเร้นขยายความเหลื่อมล้ำทางสังคมมากขึ้นเรื่อย ๆ จนทำให้ปิดบังความเป็นกลุ่มคนชายขอบ โดยเฉพาะกลุ่มชาติพันธุ์ กลุ่มชนเล็ก ๆ ในสังคมนับวันจะเลือนลางสูญหายไป

ประเทศไทยเป็นประเทศหนึ่งที่ได้รับผลกระทบของเสรีนิยมใหม่ การไหลบ่าของวัฒนธรรมโลกตะวันตก อันเนื่องมาจากอิทธิพลของโลกไร้พรมแดน ความก้าวหน้าด้านเทคโนโลยีและการสื่อสาร ผ่านสื่อโซเชียลมีเดียต่าง ๆ ความเจริญทางเทคโนโลยีด้านข่าวสารและนวัตกรรมใหม่ๆ ทำให้เกิดการเปลี่ยนแปลงและการถดถอยของวัฒนธรรมพื้นบ้านและท้องถิ่น (เสน่ห์ จามริก, 2550 : 3) สังคมไทยเผชิญวิกฤตความเสื่อมถอยด้านคุณธรรม จริยธรรม มีการเปลี่ยนแปลงทางวัฒนธรรมที่หลากหลายและมีแนวโน้มเป็นสังคมปัจเจกมากขึ้น คนไทยมุ่งแสวงหาความสุข และสร้างอัตลักษณ์ส่วนตัวผ่านเครือข่ายสังคมออนไลน์ เกิดเป็นวัฒนธรรมย่อยร่วมสมัยที่หลากหลายในรูปแบบการรวมกลุ่มของบุคคลที่สนใจเรื่องเดียวกัน ขณะเดียวกับมีการคำนึงถึงประโยชน์ส่วนตนและพวกพ้องมากกว่าส่วนรวม ความสัมพันธ์แบบเครือญาติที่มีความเอื้อเฟื้อเผื่อแผ่ช่วยเหลือเกื้อกูลกันเริ่มหมดไป จากโครงสร้างครอบครัวกลายเป็นพฤติกรรมการอยู่ร่วมกันของสมาชิกในครอบครัวเป็นแบบต่างคนต่างอยู่สัมพันธภาพระหว่างสมาชิกในครอบครัว มีความเปราะบางจนนำไปสู่ปัญหาทางสังคมเพิ่มขึ้น (คณะกรรมการพัฒนาการเศรษฐกิจและสังคมแห่งชาติ, 2554 : 9)

การพัฒนาประเทศที่เน้นการพัฒนาเศรษฐกิจที่ผ่านมาส่งผลต่อการทำลายภูมิปัญญาและวัฒนธรรมท้องถิ่น เพราะตัวชี้วัดความสำเร็จเป็นตัวเงินมิใช่ความสุขที่แท้จริง ความไม่มั่นคงในอาชีพ อันเนื่องมาจากปัญหาเศรษฐกิจ ความเห็นแก่ตัว เกิดสังคมตัวใครตัวมัน ลืมความเป็นชุมชน จึงเกิดวังวนของปัญหาต่าง ๆ ตามมา ค่านิยมในการดำเนินชีวิตที่เปลี่ยนไป ทำให้มีความต้องการทางวัตถุมากขึ้น มีการปรับเปลี่ยนรูปแบบการผลิตจากการผลิตแบบยังชีพสู่การผลิตแบบตลาดมากขึ้น การเติบโตของภาคอุตสาหกรรมมีอิทธิพลต่อการดำเนินชีวิต ของประชาชนมากขึ้น ระบบการผลิตในภาคเกษตรกรรมก็เปลี่ยนไป ซึ่งที่ผ่านมานั้น การดำรงชีพของคนในชนบทต้องพึ่งพาทรัพยากรธรรมชาติและสิ่งแวดล้อมเป็นสำคัญ แต่ต้องปรับเปลี่ยนไปเมื่อสภาพของทรัพยากรธรรมชาติและสิ่งแวดล้อมที่เป็นฐานสำคัญของการดำรงชีพได้ถูกทำลายส่งผลให้คนในชนบทปรับตัวและปรับยุทธวิธีในการดำรงชีพ เพื่อตอบสนองต่อความต้องการและความปรารถนาที่ถูกกระตุ้นให้เพิ่มขึ้นจากการพัฒนาตามกระแสโลกาวิวัฒน์ ทำให้ต่างคนต่างก็ดิ้นรนเพื่อหาทางอยู่รอด ต่างแย่งกันทำมาหากิน ทำให้คนในชุมชนมีปฏิสัมพันธ์ มีกิจกรรมทางสังคมร่วมกันน้อยลง ส่งผลให้ประเพณี วัฒนธรรมที่ดีงามบางอย่าง ความเป็นอัตลักษณ์ของชุมชนเริ่มหายไป (คณะกรรมการพัฒนาการเศรษฐกิจและสังคมแห่งชาติ, 2554 : 7) การพัฒนาประเทศไปสู่ความทันสมัยมีผลกระทบต่อคนทุกกลุ่มอาชีพในชนบทรวมทั้งชาวบรูดงหลวงที่ต้องมีการปรับวิถีในการดำเนินชีวิต ความเจริญและความทันสมัยได้ทำลายวิถีวัฒนธรรมที่สวยงามของชาวบรู สังคมภายนอกบีบคั้นให้ละทิ้งสิ่งที่มีคุณค่าและหันหาสิ่งที่เป็นราคา จึงมีแต่การแข่งขันกันทางเศรษฐกิจมากกว่าคุณค่าของความสัมพันธ์ทางสังคม สถาบันทางสังคมมีแนวโน้มอ่อนแอ คนในสังคมขาดความไว้เนื้อเชื่อใจ และ มีปัญหาในระดับครอบครัวและปัญหาความคิดเห็นแตกต่างทาง การเมืองที่ทำให้ขาดความไว้เนื้อเชื่อใจกัน นอกจากนี้กระแสวัฒนธรรมเสมือนจริงที่แพร่เข้ามาผ่านโลกโซเชียลมีเดีย ทำให้มีการสร้างเครือข่ายทางสังคมมากขึ้น มีอิทธิพลต่อพฤติกรรม และวิจารณญาณในการเลือกรับ ปรับ ใช้วัฒนธรรมส่งผลให้ค่านิยมของชาวบรูดงหลวงมีการปรับเปลี่ยนไปตามวัฒนธรรมที่รับมา เด็กและเยาวชนขาดวิจารณญาณกลั่นกรอง เสี่ยงต่อการรับวัฒนธรรมที่ไม่ดีงามมาใช้และหลงลืมความเป็นชาติพันธุ์และอัตลักษณ์ ของตนเอง

แผนพัฒนาเศรษฐกิจและสังคมแห่งชาติ ฉบับที่ 11 ที่เน้นยุทธศาสตร์การพัฒนาคน สู่สังคมแห่งการเรียนรู้ตลอดชีวิตอย่างยั่งยืน มุ่งเตรียมคนให้พร้อมรับการเปลี่ยนแปลง ให้ความสำคัญกับการพัฒนาคุณภาพชีวิตทุกช่วงวัยให้มีภูมิคุ้มกันเพื่อเข้าสู่สังคมแห่งการเรียนรู้ตลอดชีวิต ยึดหลักปรัชญาของเศรษฐกิจพอเพียงมาเป็นแนวทางในการดำเนินชีวิต สนับสนุนการค้นหาอัตลักษณ์โดดเด่นของชุมชน สร้างกระบวนการเรียนรู้และปลูกฝังความเป็น อัตลักษณ์ของชุมชนโดยอนุรักษ์ ฟื้นฟู ภูมิปัญญาท้องถิ่น เสริมสร้างศักยภาพของคนในทุกมิติ สร้างจิตสำนึกที่ดี มีค่านิยมที่พึงประสงค์ อยู่ร่วมกันด้วยความรักสามัคคีบนความแตกต่างหลากหลายทางวัฒนธรรม ตลอดจนนำไปสู่การสร้างและพัฒนานวัตกรรมและผลิตภัณฑ์ ทางวัฒนธรรมที่เชื่อมต่อกับเศรษฐกิจสร้างสรรค์ของประเทศในอนาคต สถานการณ์ การเปลี่ยนแปลงการพัฒนาประเทศสู่ความสมดุลและยั่งยืนจะต้องให้ความสำคัญกับการเสริมสร้างทุนของประเทศที่มีอยู่ให้เข้มแข็งและมีพลังเพียงพอในการขับเคลื่อนกระบวนการพัฒนาประเทศ โดยเฉพาะการพัฒนาคนหรือทุนมนุษย์ให้เข้มแข็งพร้อมรับการเปลี่ยนแปลงโลกในยุคศตวรรษที่ 21 และการเสริมสร้างปัจจัยแวดล้อมที่เอื้อต่อการพัฒนาคุณภาพของคนทั้งในเชิงสถาบัน ระบบโครงสร้างของสังคมให้เข้มแข็งสามารถเป็นภูมิคุ้มกันการเปลี่ยนแปลงต่าง ๆ ที่จะเกิดขึ้นในอนาคต (คณะกรรมการพัฒนาการเศรษฐกิจและสังคมแห่งชาติ, 2554 : 39-44 )

พุฒิภัณฑ์ พูลลาภ (2556 : 52) ได้กล่าวว่า “ชาวบรู” หรือ “โซ่” บางตำราอาจเขียน “โส้ ” แต่ในพจนานุกรมฉบับราชบัณฑิตยสถาน เขียนว่า “ กะโซ่ ” การเรียกชื่อชาวบรูในแต่ละท้องถิ่น ในประเทศไทยอาจจะเรียกไม่เหมือนกันส่วนทางอีสานตอนล่างสุรินทร์ ศรีสะเกษ เรียกว่า ส่วย ชาวบรูไม่ชอบให้เรียกว่าโซ่หรือกะโซ่ เพราะเป็นชื่อที่ทางราชการตั้งให้จึงไม่ใช่คำเรียกที่มาจากบรรพบุรุษดังเดิม จากการสืบค้นเส้นทางการอพยพของบรูดงหลวง โดยการสืบค้นจากคำบอกเล่าของปราชญ์และผู้สูงอายุที่ได้สืบหาต้นเหง้าของชาวบรูตำบลดงหลวง พบว่าบรูตำบลดงหลวงได้อพยพมาจากเมืองอัตตะปือในสมัยรัชกาลที่ 3 ปัจจุบันคือ แขวงอัตตะปือ สาธารณรัฐประชาธิปไตยประชาชนลาว อพยพมาตั้งถิ่นฐานที่บริเวณริมแม่น้ำโขงตรงบ้านเวินบึก อำเภอโขงเจียม จังหวัดอุบลราชธานี ซึ่งเป็นคนละกลุ่มกับชาวโส้ อำเภอกุสุมาลย์ จังหวัดสกลนคร และกะโซ่ กลุ่มอื่น ๆ ที่อาศัยกระจายอยู่ในหลายตำบลของอำเภอดงหลวงและหลายพื้นที่ในจังหวัดใกล้เคียง ในการวิจัยครั้งนี้จึงขอเรียกว่า “บูร” หรือ “ไทบรู” ตามความต้องการของชาวบรูดงหลวง ไม่ว่าจะเรียกอย่างไรแต่สิ่งที่สะท้อนความเป็นกลุ่มชนเดียวกันคือวิถีวัฒนธรรมที่เป็นอัตลักษณ์ของตนเอง วัฒนธรรมของชาวบรูดงหลวง ที่ยังรักษาไว้เป็นเอกลักษณ์ประจำเชื้อชาติที่เด่นชัดก็ คือ ภาษาบรู ซึ่งชาวบรูดงหลวงยัง สื่อสารกัน ด้วยภาษาบรูพิธีกรรมโซ่ถั่งบั้งเป็นพิธีกรรมในการบวงสรวงดวงวิญญาณ ของบรรพบุรุษเป็นพิธีกรรมขอขมาลาโทษ พิธีเหยาคือ พิธีกรรมในการักษาคนเจ็บป่วยหรือเรียกขวัญฟ้อนรำ กับจังหวะดนตรีตามร่างทรง คล้ายกับพิธีกรรมการรักษาด้วยตรีของกลุ่มชาติพันธุ์อื่น เช่น รำผีฟ้า ของไทยลาว มะม๊วดของไทยเขมร เป็นต้น ซึ่งมีความเชื่อในผีบรรพบุรุษคล้ายกันและมีพิธีกรรม มีเอกลักษณ์เฉพาะชนเผ่าประเพณีบุญเดือนสามเปิดประตูเล้าผูกขวัญข้าว นอกจากนี้ยังมีภูมิปัญญาอื่น ๆ ของชาวบรูโดยเฉพาะความรู้ด้านสมุนไพร ความรู้เกี่ยวกับพืชไม้ป่า วิถีการดำเนินชีวิตแบบเรียบง่ายโดยพึ่งพาธรรมชาติ การรักษาขนบธรรมเนียมความเชื่อด้านพิธีกรรมของชาวบรูทำให้เป็นกลุ่มชนที่มีความเป็นอัตลักษณ์ของตนเอง และเป็นที่สนใจของคนที่สนใจทางด้านสังคมวิทยา สิ่งสำคัญคือภูมิปัญญาเฉพาะกลุ่มชาติพันธุ์ที่ควรจะได้รับการพัฒนารักษาความเป็นตัวตนของชาวบรูไว้ให้อยู่ถึงลูกหลานและปรับตัวอยู่ร่วมสมัยต่อไป

ปัจจุบันประชากรของตำบลดงหลวงเป็นชาวบรูหรือโซ่ ร้อยละ 90 บรูดงหลวงเริ่มเข้ามาตั้งเป็นชุมชนครั้งแรกเมื่อปี พ.ศ. 2369 หรือประมาณ 189 ปี ลุงเสาร์ วงค์กระโซ่ ประธานชมรมผู้สูงอายุตำบลดงหลวง (2558) ได้เล่าถึงสถานการณ์ทางการเมืองที่มีผลกระทบต่อชาวดงหลวงไว้ว่า ในปี พ.ศ. 2508 ประเทศไทยบ้านเมืองในขณะนั้นเกิดความวุ่นวายขึ้น มีการเดินประท้วงของนักศึกษาและประชาชน รัฐบาลในขณะนั้น ได้เข้าสลายกลุ่มนักศึกษาที่ประท้วงด้วยความรุนแรงทำให้ ผู้ประท้วงในขณะนั้นหนีการจับกุมของเจ้าหน้าที่ ไปอยู่ตามป่าเขาบางส่วนก็ได้เข้ามาหลบซ่อนตัวอยู่ในเทือกเขาภูพานในเขตพื้นที่ภูเขาแถบอำเภอ ดงหลวง ซึ่งในช่วงนั้นดงหลวงกลายเป็นพื้นที่ปิด มีการติดต่อสื่อสารกับสังคมภายนอกน้อย ประชาชน ดำรงชีพด้วยความหวาดกลัวและหวาดระแวง การรวมกลุ่มทำกิจกรรมสังสรรคและพิธีกรรมทางประเพณีและความเชื่อหยุดหายไป แต่ไม่ลำบากในการดำรงชีพทำมาหากิน เนื่องจากพื้นที่ภูมิศาสตร์ของดงหลวงอุดมไปด้วยทรัพยากรธรรมชาติที่เพียงพอ ประชาชนรักใคร่กลมเกลียว มีความสามัคคีเคารพนับถือกัน ต่อมาในปี พ.ศ 2516 มีการก่อสร้างถนนลาดยางตัดผ่าน โดยเริ่มต้นจากอำเภอนาแก จังหวัดนครพนม ผ่านอำเภอดงหลวงและไปสิ้นสุดที่อำเภอเขาวง จังหวัดกาฬสินธุ์ ระยะทางยาว 110 กิโลเมตร ชื่อว่า “ถนนเปรมพัฒนา” ตั้งชื่อเพื่อเป็นเกียรติแก่ พลเอกเปรม ติณสูลานนท์ ที่ได้ให้มีการก่อสร้างถนนสายนี้ขึ้น เพื่อเป็นการตัดเส้นทางการลำเลียงอาวุธ และเสบียงอาหาร ของกลุ่มสนับสนุนพรรคคอมมิวนิสต์ ถนนเปรมพัฒนา ถือได้ว่าเป็นถนนสายประวัติศาสตร์ และเป็นถนนที่นำความเจริญและเปิดพื้นที่ดงหลวงให้สังคมภายนอกได้เข้ามามีปฏิสัมพันธ์ทางสังคม ชาวบรูดงหลวงเปิดรับการเปลี่ยนแปลงตามกระแสของโลก ดังนั้นการพัฒนาพื้นที่ใดพื้นที่หนึ่งต้องคำนึงถึงความเปราะบางทางวัฒนธรรมของแต่ละพื้นที่ ซึ่ง ฉัตรทิพย์ นาถสุภา (2555 : 22) ได้กล่าวว่า การคืนประวัติศาสตร์และวัฒนธรรมที่เป็นจิตวิญญาณของท้องถิ่นให้ชาวบ้าน ส่งกลับไปให้ชาวบ้านได้เข้าใจจะเป็นพลังก่อเกิดจิตสำนึกในหมู่ชาวบ้านที่จะรวมตัวกันพัฒนาอย่างอิสระตามภาวะที่สอดคล้องกับท้องถิ่นมากกว่าที่ผู้หนึ่งผู้ใดจะกำหนดให้แทนชาวบ้านดำรงอยู่ได้อย่างมีศักดิ์ศรีและพัฒนาต่อไป

จากการศึกษายุทธศาสตร์การพัฒนาประเทศตามแผนพัฒนาเศรษฐกิจและสังคมแห่งชาติ ฉบับที่ 11 พ.ศ. 2555 - 2559 ด้านการพัฒนาคนสู่สังคมแห่งการเรียนรู้ตลอดชีวิตอย่างยั่งยืนผู้วิจัยจึงเลือกศึกษาพื้นที่ตำบลดงหลวง ซึ่งเป็นพื้นที่ ๆ มีประชากรชาวบรูอาศัยอยู่หนาแน่น จากการลง พหุลักษณ์พื้นที่ โดยการสำรวจพื้นที่ การสัมภาษณ์พระภิกษุ ผู้นำชุมชน เยาวชน ประชาชนในชุมชน และการจัดประชุมกลุ่มย่อยกับบุคคลสำคัญของชุมชน ผู้นำชุมชน ปราชญ์ชุมชน พบว่า ในอดีตตำบลดงหลวงตั้งอยู่ในพื้นที่ที่อุดมสมบูรณ์อยู่ใกล้แหล่งน้ำ มีป่าหนาทึบ ล้อมรอบด้วยภูเขา มีอาหารการกินอุดมสมบูรณ์หาได้ง่ายจากป่าและแหล่งน้ำภายในหมู่บ้าน การประกอบอาชีพทำนา ทำไร่ ได้ผลดี ชาวบรูมีอัตลักษณ์ที่โดดเด่นคือ การดำรงชีวิตแบบเรียบง่าย พอเพียงไม่มีเรื่องกับใคร อยู่อย่างพึ่งพาอาศัยกัน มีความสัมพันธ์กันอย่างแน่นแฟ้น มีความเคารพนับถือผู้อาวุโส เชื่อผู้นำ มีความสามัคคีรักพวกพ้อง มีความเอื้อเฟื้อเผื่อแผ่ แบ่งปันแลกเปลี่ยนอาหาร สิ่งของเครื่องใช้ซึ่งกันและกัน ตลอดจนให้ความช่วยเหลือกันในด้านต่าง มีความเชื่อและประเพณีที่ยึดถือร่วมกัน ให้ความร่วมมือในกิจกรรมทางสังคม เป็นอย่างดี ดำรงอัตลักษณ์ของชาติพันธุ์เด่นด้านการสื่อสารด้วยภาษาบรูในชุมชน แต่งกายเรียบง่าย พิธีกรรมความเชื่อที่ยึดถือร่วมกัน ทำให้ชาวบรูดงหลวง ดำรงชีพได้อย่างมีความสุข

ปัจจุบันตำบลดงหลวง มีสภาพความเป็นชุมชนบรูลดลง ด้วยภาวะการเปลี่ยนแปลงอย่างรวดเร็วของโลก ทั้งทางด้านเศรษฐกิจ สังคม การสื่อสาร ที่เปลี่ยนแปลงไปอย่างรวดเร็ว ทำให้ชุมชนได้รับวัฒนธรรมที่ทันสมัย กอรป กับมีประชากรเพิ่มขึ้น ทรัพยากรธรรมชาติ หร่อยหรอ ภาวะเศรษฐกิจฝืดเคือง ต่างก็ดิ้นรนทำมาหากิน รายจ่ายครอบครัวมากขึ้นรายได้ลดลง ครัวเรือน มีปัญหาหนี้สิ้นจากการใช้จ่ายฟุ่มเพือย ใช้จ่ายซื้อสิ่งของอำนวยความสะดวกต่าง ๆ บางส่วนทิ้งบ้านไปหางานทำต่างถิ่น ต่างทำมาหากินตัวใครตัวเรา มีความเห็นแก่ตัว มากขึ้น ความเสียสละต่อส่วนร่วมลดลง เยาวชนรับอิทธิพลจากสื่อโดยไม่ได้รับคำแนะนำที่ดีจากครอบครัวขาดวิจารณญาณในการเสพย์สื่อ เกิดพฤติกรรมเลียนแบบ ประพฤติปฏิบัติตน ไม่เหมาะสม การมีสัมมาคารวะและเคารพเชื่อฟังผู้ใหญ่น้อยลง ในสภาวะที่ต้องเผชิญสถานการณ์การเปลี่ยนแปลงและปัจจัยเสี่ยง ที่จะทำให้ชุมชนบรูดงหลวงมีความอ่อนแอทางสังคม มีความเสื่อมถอยทางคุณธรรม จริยธรรม หลงลืมเป็นอัตลักษณ์ของชาติพันธุ์ จึงจำเป็นต้องสร้างภูมิคุ้มกันให้กับกลุ่มคนบรูดงหลวง โดยอาศัยแนวทางจากแผนพัฒนาเศรษฐกิจและสังคมแห่งชาติฉบับที่ 11 แนวคิดหลักปรัชญาของเศรษฐกิจพอเพียง แนวคิดการมีส่วนร่วมของชุมชนและหลักพุทธรรม ทั้งนี้ด้วยชุมชนบรูดงหลวงยังมีผู้อาวุโสและกลุ่มคน ที่พยายามจะรักษาอัตลักษณ์ของชาติพันธุ์บรูที่มีความเรียบง่ายในการดำเนินชีวิต ดำรงอยู่ แบบพอเพียง และรักษาขนบธรรมเนียมประเพณีไว้ โดยเริ่มมีแนวคิดการตั้งกลุ่มอนุรักษ์วัฒนธรรมโซ่-บรู ขึ้นจึงเกิดแรงบันดาลใจร่วมกันที่จะพัฒนารูปแบบการดำรงอยู่แบบร่วมสมัยที่เหมาะสมกับชาวบรูดงหลวง

รูปแบบการดำรงอยู่ของชาติพันธุ์บรูดงหลวงแบบร่วมสมัย เป็นนวัตกรรมเพื่อการพัฒนา ท้องถิ่นที่อาศัยกลไกของกระบวนการเรียนรู้ร่วมกันเพื่อปรับเปลี่ยนสร้างความเข้าใจต่อสภาพความเป็นจริงของบริบททางสังคมการเมืองและเศรษฐกิจและวัฒนธรรม ที่เปลี่ยนแปลงไปอย่างรวดเร็วผสมผสานความรู้เก่ากับความรู้ใหม่เพื่อให้สามารถสืบทอดอัตลักษณ์ของชาติพันธุ์บรูให้อยู่ร่วมกับยุคสมัยของการเปลี่ยนแปลง ภายใต้ฐานคิด “ปรับเปลี่ยนเพื่ออยู่รอด สืบทอดเพื่ออยู่ได้ สร้างกระบวนทัศน์ใหม่เพื่ออยู่ดี” ขับเคลื่อนนวัตกรรมโดยใช้แนวคิดหลักปรัชญาของเศรษฐกิจพอเพียง หลักการพัฒนาแบบมีส่วนร่วมของชุมชนและหลักพุทธรรม “สัปปายะ 7” ซึ่งเป็นหลักธรรมเพื่อความสบายทั้งปวง โดยมีกรอบการกำหนดคุณลักษณะของการดำรงอยู่แบบร่วมสมัยของบรูดงหลวงไว้คือ มีที่อยู่ที่อาศัยที่เหมาะสม มีแหล่งทำมาหากินเหมาะสม มีการพูดคุยสื่อสารที่ดี ที่เหมาะสม มีมิตรสหายที่ดี มีอาหารที่เหมาะสมต่อสุขภาพ มีสภาพแวดล้อมที่เหมาะสม มีการวางตนที่เหมาะกับกาลเทศะ ซึ่งการปรับเปลี่ยนเพื่อการดำรงอยู่ตามคุณลักษณะที่เหมาะสมนี้ จะทำให้ชาวบูรดงหลวงสามารถพึ่งตนเองได้ สามารถปรับใช้ภูมิปัญญาทางวัฒนธรรม พัฒนาคุณภาพชีวิตให้ดีขึ้นท่ามกลางสภาพแวดล้อมและสังคมที่ดีงามอันจะก่อเกิดความเข้มแข็งมั่นคงให้แก่ชุมชน ผ่านกระบวนการเรียนรู้ร่วมกัน การมีส่วนร่วมคิดและร่วมกำหนดการพัฒนาชุมชนของตนบนหลักการพึ่งพาตนเอง ที่คำนึงถึงศักยภาพ ทรัพยากร ภูมิปัญญา วิถีชีวิต วัฒนธรรมและสิ่งแวดล้อมในชุมชนเป็นหลัก สร้างพลังขับเคลื่อนงานพัฒนาชุมชนที่สะท้อนถึงความเป็นเจ้าของพื้นที่ เจ้าของวัฒนธรรมที่ดีงามและทรงคุณค่าให้คงอยู่ต่อไปชั่วลูกชั่วหลาน การวิจัยในครั้งนี้ใช้แนวทางการพัฒนาจากแผนพัฒนาเศรษฐกิจและสังคมแห่งชาติฉบับที่ 11 และกรอบแนวคิดหลักในการวิจัยตามแนวคิดหลักปรัชญา ของเศรษฐกิจพอเพียง แนวคิดการมีส่วนร่วมของชุมชน และหลักพุทธรรม มาใช้ในขับเคลื่อนกระบวนการวิจัย

**คำถามการวิจัย**

1. สถานการณ์การดำรงอยู่ของชาติพันธุ์บรูตำบลดงหลวง อำเภอดงหลวง จังหวัดมุกดาหาร เป็นอย่างไร

2. กิจกรรมการดำรงอยู่ร่วมสมัยที่เหมาะสมกับชาติพันธุ์บรูตำบลดงหลวง อำเภอ ดงหลวง จังหวัดมุกดาหาร ควรเป็นอย่างไร

3. กลุ่มคนชาติพันธุ์บรูตำบลดงหลวงที่ผ่านกิจกรรมการดำรงอยู่แบบร่วมสมัยควรมีคุณลักษณะเป็นอย่างไร

**วัตถุประสงค์การวิจัย**

เพื่อพัฒนารูปแบบการดำรงอยู่ของชาติพันธุ์บรูดงหลวงแบบร่วมสมัยโดยใช้แนวคิดหลักปรัชญาของเศรษฐกิจพอเพียง แนวคิดการมีส่วนร่วมของชุมชน และหลักพุทธรรม สัปปายะ 7 โดยมีวัตถุประสงค์ย่อยดังนี้

1. เพื่อศึกษาสถานการณ์และปัญหาการดำรงอยู่ของชาติพันธุ์บรูตำบลดงหลวงอำเภอดงหลวง จังหวัดมุกดาหาร จากอดีตถึงปัจจุบัน

2. เพื่อพัฒนากิจกรรมการดำรงอยู่ของชาติพันธุ์บรูดงหลวงแบบร่วมสมัย

3. เพื่อประเมินคุณลักษณะกลุ่มคนที่ผ่านกิจกรรมการดำรงอยู่แบบร่วมสมัยของชาติพันธุ์บรูดงหลวง

**ขอบเขตการวิจัย**

**1. กลุ่มเป้าหมาย** กลุ่มผู้ให้ข้อมูลเพื่อกำหนดเป้าหมายและการขับเคลื่อนกิจกรรม ที่ใช้ในการวิจัยครั้งนี้ ได้แก่พระสงฆ์ ผู้นำชุมชน ครู ปราชญ์ชาวบ้าน นักวิชาการ เยาวชน ประชาชนทั่วไป ตัวแทนหน่วยงานราชการ ตัวแทนองค์กรปกครองส่วนท้องถิ่น ตัวแทนองค์กรเอกชน จำนวน 100 คน และกลุ่มผู้ให้ข้อมูลร่วมกันกำหนดคุณลักษณะของกลุ่มเป้าหมายโดยใช้วิธีเสนอชื่อและสอบถามความสมัครใจผู้ที่จะเป็นต้นแบบในการเรียนรู้ตามรูปแบบการดำรงอยู่แบบร่วมสมัย จากการจัดเวทีแลกเปลี่ยนเรียนรู้ ได้กลุ่มเป้าหมายในการวิจัย จำนวน 25 คน

**2. ด้านเนื้อหา** มุ่งเน้นศึกษาสถานการณ์และปัญหาการดำรงอยู่ของชาติพันธุ์บรูตำบลดงหลวง ตั้งแต่อดีตถึงปัจจุบัน เพื่อนำมาสังเคราะห์ หารูปแบบกระบวนการดำรงอยู่ของ ชาติพันธุ์บรูตำบลดงหลวงแบบร่วมสมัย ขับเคลื่อนนวัตกรรมโดยใช้แนวคิดหลักปรัชญา ของเศรษฐกิจพอเพียง หลักการพัฒนาแบบมีส่วนร่วมของชุมชน แนวคิดการเปลี่ยนแปลง ทางสังคม และกำหนดคุณลักษณะของการดำรงอยู่แบบร่วมสมัยของบรูดงหลวง ตามหลัก พุทธรรม “สัปปายะ 7” ผ่านกระบวนการเรียนรู้ร่วมกัน การมีส่วนร่วมคิดและร่วมกำหนด การพัฒนาชุมชนของตนบนหลักการพึ่งพาตนเองที่คำนึงถึงศักยภาพ ทรัพยากร ภูมิปัญญา วิถีชีวิต วัฒนธรรมและสิ่งแวดล้อมและประเมินผลกลุ่มคนที่ผ่านรูปแบบกระบวนการดำรงอยู่แบบร่วมสมัยของชาติพันธุ์บรูตำบลดงหลวง อำภอดงหลวง จังหวัดมุกดาหาร

**3. พื้นที่**

3.1 พื้นที่ขับเคลื่อนกระบวนการเรียนรู้ ศูนย์การเรียนรู้วัฒนธรรมโซ่-บรู ตำบล ดงหลวง อำเภอดงหลวง จังหวัดมุกดาหาร

3.2 พื้นที่ขับเคลื่อนนวัตกรรม 12 หมู่บ้านในตำบลดงหลวง อำเภอดงหลวง จังหวัดมุกดาหาร

**4. ระยะเวลา**ในการดำเนินการวิจัย

ผู้วิจัยได้กำหนดระยะเวลาศึกษาตั้งแต่เดือน ธันวาคม 2558 – ตุลาคม 2559

**นิยามศัพท์เฉพาะ**

**1. ชาติพันธุ์บรูดงหลวง** หมายถึง กลุ่มคนที่สืบทอดเชื้อสายจากบรรพบุรุษเดียวกัน มีการอพยพเคลื่อนย้ายมาด้วยกัน มีวัฒนธรรมประเพณีความเชื่อเหมือนกัน มีแบบแผนในการดำเนินชีวิตแบบเดียวกัน และอาศัยอยู่ในพื้นที่ตำบลดงหลวง อำเภอดงหลวง จังหวัดมุกดาหาร

**2. รูปแบบการดำรงอยู่** หมายถึง กิจกรรมในการดำเนินชีวิตของชาติพันธุ์บรูตำบลดงหลวง เพื่อการดำรงชีพตามปัจจัยพื้นฐาน ได้แก่อาหาร เครื่องนุ่งห่ม ที่อยู่อาศัย และการรักษาโรค โดยการปฏิบัติตามวิถีความเชื่อ วัฒนธรรม ภูมิปัญญา และปรับตัวตามการเปลี่ยนแปลงทางด้านสังคม เศรษฐกิจ การเมือง ภายใต้บริบทชุมชนตามยุคสมัย ของชาวบรูตำบล ดงหลวงอำเภอดงหลวง จังหวัดมุกดาหาร

**3. ร่วมสมัย** หมายถึง การที่กลุ่มชาติพันธุ์บรูตำบลดงหลวงอำเภอดงหลวง จังหวัดมุกดาหารได้ยอมรับปฏิบัติ ตลอดจนการเห็นคล้อยตามวิถีการปฏิบัติของคนยุคปัจจุบันในการดำเนินชีวิต และยังคงค่านิยม ขนบธรรมเนียมประเพณีของตนเองไว้ พร้อมสื่อสารให้กลุ่มชาติพันธุ์เข้าใจในวิถีของกลุ่มชาติพันธุ์ตน

**4. สัปปายะ 7** หมายถึง หลักพุทธธรรมที่นำมาประยุกต์ใช้ในการขับเคลื่อนกระบวนการดำรงอยู่ ของชาติพันธุ์บรูดงหลวงแบบร่วมสมัยเพื่อให้เกิดชุมชนสัปปายะ มีคุณลักษณะตามหลักสัปปายะ ดังนี้

4.1 สบายการอยู่ (อาวาสสัปปายะ) มีที่อยู่อาศัยที่เหมาะสม

4.2 สบายการไป (โคจรสัปปายะ) มีแหล่งการทำมาหากินสะดวกเหมาะสม

4.3 สบายพูดคุย (ภัสสสัปปายะ) มีการสื่อสารที่ดีที่เหมาะสม

4.4 สบายคบคน (ปุคคลสัปปายะ) มีมิตรที่ดีเหมาะสมกัน

4.5 สบายการกิน (โภชนสัปปายะ) มีอาหารที่ดี เหมาะสมต่อสุขภาพ

4.6 สบายอากาศ (อุตุสัปปายะ) มีธรรมชาติสิ่งแวดล้อมที่เหมาะสม

4.7 สบายท่าทาง (อิริยาปถสัปปายะ) วางตนได้เหมาะสมกับกาลเทศะ

**5. หลักปรัชญาของเศรษฐกิจพอเพียง** หมายถึง หลักการปฏิบัติในการดำรงชีวิตตามแนวทางเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดช ของชาวชาวบรู ดงหลวง โดยนำมาปรับปฏิบัติในการดำรงชีวิตตามบริบทพื้นที่ตำบลดงหลวงโดยการดำรงชีวิตแบบพอเพียง พอกิน พอใช้ สามารถอุ้มชูตนเองได้ ไม่สร้างความเดือดร้อนให้ตนเองและผู้อื่น

**6. การมีส่วนร่วมของชุมชน** หมายถึง การมีส่วนรวมของชุมชนบรูดงหลวงในการร่วมกันวางแผน ร่วมปฏิบัติ ร่วมดำเนินการ ร่วมรับผลประโยชน์และร่วมประเมินผลตามกิจกรรมในการวิจัยครั้งนี้

**ประโยชน์ที่จะได้รับ**

1. ชุมชนมีการเรียนรู้ร่วมกันเพื่อสร้างภูมิคุ้มกันให้กับชุมชน สามารถปรับเปลี่ยนวิถีการดำเนินชีวิตให้ดำรงอยู่ได้ตามยุคตามสมัยด้วยตนเอง

2. ผู้คนในชุมชนสำนึกรักษาภูมิปัญญาท้องถิ่นและคุณค่าทางวัฒนธรรมประเพณีร่วมกัน

3. ชุมชนพึ่งพาอาศัย เอื้ออาทรเกื้อกูล แบ่งปัน ภายใต้ความเปลี่ยนแปลงที่แตกต่างที่หลากหลาย เกิดความยั่งยืนของชุมชนอย่างแท้จริง